Riiginõukogu liikmete uusi valijamehi


Kõik Harjumaa vallavanemad olid Tallinnas koos. 

Eile pärastlõunal ja täna päeval peeti Tallinnas jälle rida kodade ja tesite asutuste koosolekuid, kus valiti valijamehi Riiginõukogu liikmete valimiseks.

Harju maavalitsuse poolt olid laupäeval [5. märtsil 1938] hommikuks Tallinna kokku kutsutud kõik Harjumaa valla- ja alevivanemad kolme valijamehe valimiseks maaomavalitsuste poolt Riiginõukokku valitava kolme liikme valimiseks, missugune valimine toimub Tallinnas kõigi maavalitsuste valijameeste ühisel koosolekul. Harjumaa valijameesteks valiti Harju ajutise maavalitsuse esimees K. R. Ruus, Raiküla vallavanem Jaan Kutser ja Kõnnu vallavanem Kaarel Heinver.

Vabakutsete alalt valitava Riiginõukogu liikme valimiseks pidas eile koosoleku Arstide koja juhatus. Arstide koja esindajaks vannutatud advokaatide nõukogu ning Rohuteadlaste koja ja Arstide koja ühisele koosolekule valiti Arstide koja esimees dr. A. Lübek ja abiesimees dr. Th. Asu. Seega on nüüd vabakutsete alalt valitava Riiginõukogu liikme valijamehed kõik teada. Vann. advokaatide nõukogu võtab sellest osa täies koosseisus: esimees A. Maurer, abiesimees V. Johanson, K. Baars, E. Eeks, R. Eliaser, K. Grau, A. Peet ja N. Kruuse, Arstide koja poolt on valijameesteks A. Lübek ja Th. Asu ning Rohuteadlaste koja poolt E. Matson ja K. Rähesoo. Vabakutsete alalt valitava Riiginõukogu liikme võivad nad valida kas endi seast või ka väljastpoolt.

Näitekunsti sihtkapitali poolt Riiginõukogu liikme valijameheks hariduse ja kultuuri alalt valiti töölisteatri direktor J. F. Põldroos ja Agronoomide koja poolt Riiginõukogu liikme valijameheks põllumajanduse alalt – koja esimees agr. K. Liidak.

Loomaarstide koja poolt valiti valijameheks põllumajanduse alalt Riiginõukogu liikme valimiseks koja juhatuse liige E. Ruber, või väljaveo kontrolljaama bakterioloogilise laboratooriumi juhataja.

Uus Eesti
1938